আসন্ন লোকসভা ভোটের জন্য নাওয়া-খাওয়া ভুলে গিয়েছেন দেশের নেতা-নেত্রীরা। আজ উত্তর ভারতের কোনও শহরে, তো পরের দিনই উড়ে যাচ্ছেন বাংলার কোনও ছোট গ্রামে। 
তেমনই এক সভায় এসেছিলেন দেশের প্রধানমন্ত্র্রী নরেন্দ্র মোদী। গত ২ ফেব্রুয়ারি, বাংলার শিল্প শহর দুর্গাপুরে ভাষণ দেন তিনি। সাধারণ মানুষের পাশাপাশি সেখানে উপস্থিত ছিলেন দুর্গাপুর ইসকন মন্দিরের কয়েকজন সন্ন্যাসীও। সূত্রের খবর অনুযায়ী, তাঁরা গিয়েছিলেন প্রধানমন্ত্রীকে গীতা উপহার দিতে। 
সমস্যা শুরু হয় যখন স্থানীয় তৃণমূল নেতা উত্তম মুখোপাধ্যায় কটূক্তি করেন ইসকন মন্দিরের সেই সন্ন্যাসীদের সম্পর্কে। কোনও রাজনৈতিক সমাবেশে গেরুয়াধারীদের এমন উপস্থিতি যে তাঁদের সম্পর্কে ভিন্ন ধারণা তৈরি করে, সেটা বোঝাতে গিয়ে উত্তম মুখোপাধ্যায় বলে ফেলেন অনেক কিছুই।
সংবাদমাধ্যম থেকে সন্ন্যাসীদের এমন উপস্থিতি নিয়ে তাঁকে প্রশ্ন করা হলে, উত্তম মুখোপাধ্যায় বলেন যে, ‘‘নরেন্দ্র মোদীর সভায় ইসকন মন্দিরের যাঁরা গিয়েছিলেন, তাঁরা আদৌ সন্ন্যাসী ছিলেন না। তাঁরা ‘চিলি চিকেন’ খাওয়া ভণ্ড।’’ নরেন্দ্র মোদী দেশের প্রধানমন্ত্রী হলেও, উত্তম মুখোপাধ্যায় মনে করেন তিনি ‘ভাঁওতাবাজ নম্বর ওয়ান’।
তৃণমূল নেতার এই মন্তব্য স্থানীয় বাসিন্দাদের মধ্যে বিরূপ প্রতিক্রিয়ার সৃষ্টি হয়। বিষয়টি জেলা তৃণমূলের শীর্ষ নেতৃত্বের কানেও পৌঁছয়। এর পরেই সোমবার দুর্গাপুর ইসকন মন্দিরে উপস্থিত হন উত্তম মুখোপাধ্যায়। সরাসরি নিজের মন্তব্য নিয়ে ক্ষমা না চাইলেও মন্দিরের সন্ন্যাসীদের সঙ্গে ‘ভুল বোঝবুঝি’ মেটাতে উদ্যোগী হন তিনি। নিজেকে কৃষ্ণ ভক্ত বলে দাবি করে তিনি বলেন, ভোটের মুখে ইসকন মন্দিরের প্রধান, ঔদর্যচন্দ্র দাস ও তাঁর সঙ্গে অন্যান্য সন্ন্যাসীদের প্রধানমন্ত্রীর উপস্থিতি এক রাজনৈতিক বার্তার আভাস দিয়েছিল বলে তাঁর মনে হয়েছিল। কিন্তু তা যে একেবারেই ভুল, তা নিজেই স্বীকার করে নেন তৃণমূল নেতা। 
পাশাপাশি, মন্দির প্রধান ঔদর্যচন্দ্র দাসও বলেন, নিতান্তই প্রধানমন্ত্রীকে দেখার ইচ্ছে থেকে এবং তাঁকে গীতা উপহার দিতেই সেদিনের সভায় গিয়েছিলেন তাঁরা। নরেন্দ্র মোদীর সভায় সন্ন্যাসীদের উপস্থিতি যে এমন রাজনৈতিক মোড় নেবে, তা একেবারেই ভাবেননি তিনি।
দেখুন ভিডিও—